## La Generalitat impulsa la presència de més de 200 empreses agroalimentàries en les principals fires del sector durant el primer semestre de 2024

*** L’estand institucional de la Conselleria d’Agricultura oferix a les firmes unes condicions excelents per a presentar la seua oferta, captar nous clients, obtindre noves oportunitats de negoci i un estalvi econòmic
* La demanda de participació de les empreses valencianes en l’expositor de la Conselleria eleva les previsions d’assistència per als esdeveniments del sector en 2025**

La Generalitat ha impulsat la presència de 219 empreses agroalimentàries de la Comunitat Valenciana en les principals fires nacionals i internacionals durant el primer semestre de 2024, a través de la seua participació com a coexpositors en l’estand institucional de la Conselleria d’Agricultura, Aigua, Ramaderia i Pesca.

En concret, estes firmes han participat en les fires Fruitlogistica, Biofach, Prowein, Alimentaria, Gurmets, el Saló d’Alimentació Internacional de l’Atlàntic (SALIMAT), el Saló Internacional del Camp (SICAMPO) i Organic Food Iberia.

El conseller Miguel Barrachina ha assenyalat que esta acció “permet oferir a les firmes unes condicions excel·lents per a presentar la seua oferta, captar nous clients, obtindre noves oportunitats de negoci i un important estalvi econòmic”.

Barrachina ha afegit que, “d’esta manera, la Generalitat dinamitza les empreses agroalimentàries de la Comunitat i afavorix el contacte de les firmes presents amb operadors nacionals i internacionals, la qual cosa resulta especialment important per a les xicotetes i mitjanes empreses”.

A més, ha assenyalat que “la presència en un mateix espai de firmes de sectors diversos permet oferir una visió conjunta i global de la qualitat i varietat dels productes agroalimentaris de la nostra terra, i també crear una sinergia entre les empreses participants”.

La Generalitat impulsa la participació de les empreses en les fires amb trobades empresarials, reunions de treball amb clients potencials de les empreses agroalimentàries valencianes, organitza activitats de promoció paral·leles i aporta servicis de traducció, comunicació i manteniment de l’espai.

**Calendari 2024 i 2025**

La Conselleria d’Agricultura, Aigua, Ramaderia i Pesca també participarà durant el mes d’octubre en la fira internacional Fruit Attraction de Madrid, el Saló Internacional de l’Alimentació (SIAL) de París i en Iberflora a València.

En estos esdeveniments està confirmada l’assistència de més d’un centenar d’entitats de l’àmbit agroalimentari i planterista de forma agrupada en els expositors institucionals de la Conselleria.

Així mateix, per a l’any que ve 2025, la Conselleria té previst disposar d’un espai propi, que compartirà amb les empreses agroalimentàries valencianes que ho sol·liciten, en Fruitlogistica (Berlín), Biofach (Nuremberg), Prowein (Düsseldorf), Gurmets (Madrid), Anuga Food (Colònia), i Iberflora (València).

Fecha: 18/08/2024